Document ID: /roh_data/filtered/Laws_Ilanz.jsonl.gz/145

Incumbensas dalla gruppa da lavur temps liber/infrastructura

Inoltrai alla sessiun da giuventetgna dils 22 d'avrel 2023.

Incumbensa niev e pli grond local da giuventetgna:

Nus giavischein in niev local da giuventetgna cun pliras stanzas. Ei munglass dar ina stanza cun canapès, ina stanza per occurrenzas cun DJ ed ina bar per giuvenils naven da 13 onns. Il niev local da giuventetgna stuess esser ella vischinonza da loghens attractivs sco il bogn aviert, il plaz da ballapei ni il pumptrack planisau. Il liug dil niev local da giuventetgna duei esser pli centrals a Glion. Perfetga fuss la casa da tir veglia.

Motivaziun:

Muort las relaziuns stretgas da plaz ei il local da giuventetgna actual per biars buc attractivs. Plinavon sesanfla il local buc en in liug central.

Incumbensa skatepark a Glion:

La suprastonza communala vegn incumbensada da construir in skatepark a Glion en collaboraziun cun in'uniun. Quei sa vegnir fatg en cumbinaziun cun il pumptrack planisau sigl areal Fontanivas. La realisaziun duei succeder entochen igl atun 2024.

Risposta dalla suprastonza communala:

Incumbensa niev e pli grond local da giuventetgna:

La suprastonza communala ei pertscharta ch'il liug actual e las localitads dil local da giuventetgna ein buc optimals. D'ina vart sesanfla il local da giuventetgna actual lunsch ordeifer il center dil marcau egl areal d'industria alla fin dalla Via Santeri a Glion. Da l'autra vart ein las localitads pauc adattadas. Plinavon ston las localitads vegnir scaldadas duront la stagiun freida cun in accumulatur electric, tgei che caschuna cuosts d'energia surproporziunals. Igl ei perquei in giavisch dalla vischnaunca da midar quella situaziun.

Actualmein ei la vischnaunca vidlunder da preparar e da realisar in concept per loghens da sport per igl areal Fontanivas. Il medem mument vegn fatg in masterplan per la sanaziun ed il svilup digl areal da scola a Glion. El rom da questas lavurs vegn segir era discutau davart la damonda d'in niev liug per il local da giuventetgna. L'elaboraziun da questa basa ed in'eventuala realisaziun pretenda denton bia temps. La suprastonza communala sa per quei motiv buca far in'empermischun ligionta ch'il niev local da giuventetgna stetti a disposiziun enteifer ils proxims dus entochen treis onns. Ella vegn denton a sclarir sch'ei dess ad interim in liug alternativ.

Incumbensa skatepark a Glion:

Sco gia menziunau elaborescha la vischnaunca actualmein in concept per loghens da sport per igl areal Fontanivas. La finamira dil project ei da sligiar il conflict d'interess existent denter l'uniun da ballapei USSI e l'uniun a Glion, la quala vul realisar in pumptrack sil plaz da trenament a Fontanivas. Las lavurs en connex cun quei project ein gia fetg avanzadas ed ina sligiaziun ei en vischinonza. Sch'ei dat neginas surpresas nunspitgadas, duess il svilup digl areal previu esser pusseivels igl onn 2024. La suprastonza communala vegn a sclarir en connex cun la construcziun dil pumptrack, sch'era il giavisch dad in skatepark sa vegnir risguardaus.

Proposta suprastonza communala:

Sin fundament dallas explicaziuns precedentas e sebasond sin art. 31 e 32 digl uorden parlamentar fa la suprastonza communala la proposta da surdar las incumbensas en connex cun la tematica temps liber/infrastructura.

	Ilanz/Glion, ils 14 d'uost 2023	Suprastonza communala Ilanz/Glion

2

1